section_heading: Vojna karijera
paragraph_text: Maximilian von Spee rođen je 22. lipnja 1861. u Kopenhagenu u njemačkoj aristokratskoj obitelji. Spee je u mornaricu stupio 1878. godine nakon čega je služio u luci u Kielu. Od 1884. s činom poručnika sudjeluje u njemačkim misijama u zapadnoj Africi na osnovi koje su bile temelj za osnivanje njemačke kolonije u Kamerunu. Godine 1887. postaje zapovjednikom luke u Kamerunu, ali se teško razbolio tako da se nakon godinu dana morao zbog bolesti vratiti u Njemačku. Nakon toga služi na fregati SMS Moltke, da bi 1897. postao zapovjednikom bojnog krstaša SMS Deutschland. Za vrijeme rata u Kini i Bokserskog ustanka služi u stožeru princa Henrika Pruskog. Nakon povratka iz Kine služi dvije godine na SMS Brandenburgu, da bi nakon toga iduće tri godine radio u odjelu za naoružanje njemačkog Admiraliteta. Godine 1905. promaknut je u kapetana, te dobiva zapovjedništvo nad bojnim brodom SMS Wittelsbach. Godine 1908. postaje načelnik stožera Sjevernog pomorskog područja, da bi 1910. s činom kontraadmirala bio imenovan zamjenikom zapovjednika izviđačkih snaga Flote otvorenog mora. Godine 1912. Spee postaje zapovjednikom prestižne njemačke Istočnoazijske eskadre koja se sastojala od nekih od najmodernijih brodova njemačke mornarice.